Budyšin. „Dwurěčnosć je cool“, z tymle hesłom so we Łužicy za to wabi serbšćinu wuknyć. Prašenje za tych, kotřiž so na jednym z dosć rědkich kursow serbšćiny wobdźěleja, je: Hdźe móžeš nimo toho hišće swoje wobmjezowane kmanosće nałožować? W rozmołwje z maćernorěčnymi Serbami sej to mnozy zwjetša njezwěrja. We wjele kónčinach serbskeho sydlenskeho ruma bohužel njeje samozrozumliwe, zo so w zjawnosći serbuje. Tuž dyrbiš aktiwnje za serbskorěčnymi rumami pytać. Tajki namakaš we wšelakich rozmołwnych kołach, kaž su na přikład ewangelske ,Bjesady a druhe skupiny. Ale tež Stajne serbske blido w Budyšinje tajku móžnosć skići. Wone wotměwa so nimale kóždu póndźelu w hosćencu ,,Alter Bierhof“, a to wot 18.30 hač do něhdźe 20.30 hodź.
szl_Latn